Датум оглашавања: 22. децембар 2022. године

Датум истека рока за пријављивање: 30. децембар 2022. године

На основу члана 83. Закона о запосленима у аутономним покрајинама и јединицама локалне самоуправе („Службени гласник РС“, број 21/2016, 113/2017, 113/2017- др. закон, 95/2018, и 114/2021), чланова 4, 5, 6. и 7. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“, број 95/2016 и 12/2022), у складу са Решењем о потреби попуњавања слободног извршилачког радног места, број 10-8 /2022-01 од 22.12.2022. године, начелник Општинске управе општине Жабари, оглашава:

**ИНТЕРНИ КОНКУРС ЗА ПОПУЊАВАЊЕ СЛОБОДНОГ ИЗВРШИЛАЧКОГ РАДНОГ МЕСТА У ОПШТИНСКОЈ УПРАВИ ОПШТИНЕ ЖАБАРИ**

**I Орган у коме се радно место попуњава:**

Општинска управа општине Жабари, Жабари, ул. Кнеза Милоша 103.

**II Радно место које се попуњава:**

Члан 24. радно место број 8. Правилника о организацији и систематизацији радних места у Општинској управи, Општинском правобранилаштву, стручним службама и посебним организацијама општине Жабари („Службени гласник општине Жабари“, број 16/2022),

**„Послови вођења јавних инвестиција, стручно – технички послови управљања имовином и комуналном инфраструктуром“**

|  |  |
| --- | --- |
| **Звање: Саветник** | **број службеника: 1** |

**Опис посла:** Анализира, прикупља и обрађује информације и податке потребне за припрему и реализацију Плана капиталних улагања општине; припрема пројекте који се односе на капитална улагања у јавну инфраструктуру, дефинише пројектне задатаке за израду пројектне документације, увођење извођача у посао у име инвеститора; извештава о обиму и квалитету извршених послова; стара се о благовременој динамици реализације пројекта у складу са дефинисаним роковима; израђује динамичке планове остварења инвестиција; остварује комуникацију са извођачима радова и стручним надзором; врши проверу грађевинске документације – привремених и окончане ситуације; прати реализацију извођења грађевинских радова и учествује у пријему обављених радова; врши процену стања имовине општине; даје предлоге за инвестиционо и текуће одржавање; прати реализацију инвестиција; учествује у припреми плана јавних инвестиција; израђује предмер и предрачун радова; израђује акте у области уређења, развоја и обављања комуналних делатности – снабдевање водом и топлотном енергијом, комунални отпад, јавни превоз путника у насељима, чистоће и комуналне хигијене, пречишћавање и одвођење отпадних вода, гробља и погребне услуге, улице, саобраћајнице, путеви и друге јавне површине, паркови, зелене и рекреационе површине, паркинг простори, јавна расвета, пијаце, димничарске услуге и зоо хигијена; израђује решења за одређивање локације и уређење простора за сакупљање смећа, односно за смештај посуда за смеће власника, закупаца и корисника станова, стамбених објеката, пословних објеката и просторија; води првостепени управни поступак у области одржавања чистоће; израђује решења о раскопавању јавних површина; прати комплетну реализацију послова у области одржавања комуналне инфраструктуре из надлежности Oдељења; припрема анализе, информације и извештаје из области комуналне делатности; обавља послове који се односе на организацију и техничко регулисање саобраћаја, безбедност саобраћаја и унапређење режима одвијања саобраћаја; припрема мишљење на планове техничког регулисања саобраћаја, измену програма рада семафора, израђује програм постављања и одржавања јавне расвете под посебним условима; дефинише саобраћајне услове и издаје сагласност на урбанистичку и техничку документацију за саобраћајнице и саобраћајне објекте; остварује сарадњу са надлежним органима и предузећима на изналажењу саобраћајно – техничких и других решења за несметано одвијање саобраћаја; излази на лице места са извршиоцима послова из области саобраћаја и са саобраћајним инспектором, прати стање безбедности саобраћаја у општини и предлаже мере за унапређење безбедности саобраћаја; израђује предлоге пројеката, елаборате, базе података, стандарде, мере и акције из области безбедности саобраћаја. Обавља и друге послове по налогу начелника општинске управе и руководиоца одељења.

**Услови:** стечено високо образовање из поља друштвено-хуманистичких, природних или техничких наука на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит, најмање три године радног искуства у струци; потребне компетенције за обављање послова радног места.

**III Место рада:**

Жабари, ул. Кнеза Милоша 103

**IV Рок за подношење пријаве на интерни конкурс** је 8 дана и почиње да тече од 23*.* децембра 2022. године и истиче 30. децембра 2022. године.

**V Лице које је задужено за давање обавештења о интерном конкурсу:** Мари Пауновић, радно место Шеф Кабинета и послови протокола, телефон: 012/250 130 и 064/81 33 226

**VI Aдреса на коју се подноси пријава за интерни конкурс:**

Општинска управа општине Жабари, 12374 Жабари, ул. Кнеза Милоша 103, са назнаком: „За интерни конкурс“

**VII Датум оглашавања:** 22*.* децембар 2022. године

**VIII Докази који се прилажу уз пријаву на интерни конкурс:**

Оверена фотокопија дипломе којом се потврђује стручна спрема; оригинал или оверена фотокопија доказа о радном искуству у струци (потврде, решења и други акти из којих се доказује на којим пословима, са којом стручном спремом и у ком периоду је стечено радно искуство); оригинал или оверена фотокопија решења о распоређивању или решењe да је службеник нераспоређен;

**IX Провера оспособљености, знања и вештина кандидата у изборном поступку:**

Са кандидатима чије су пријаве благовремене, допуштене, разумљиве и потпуне и уз које су приложени сви потребни докази и који испуњавају услове за рад на оглашеном радном месту, назначене вештине и знања биће проверена на начин који је наведен у огласу о конкурсу у просторијама Општинске управе општине Жабари, у Жабарима, ул. Кнеза Милоша 103, почев од 4*.* јануара 2023. године, о чему ће кандидати бити обавештени телефонским путем или електронском поштом на бројеве или адресе које су навели у пријави.

За оглашено радно место најпре ће се вршити провера знања и вештина утврђених у оквиру општих функционалних компетенција, и то:

 1.Организација и рад органа локалне самоуправе у Републици Србији-провераваће се усмено;

 2. Дигитална писменост- провераваће се решавањем задатака (практичним радом на рачунару);

 3. Пословна комуникација-провераваће се усмено.

 Напомена: Уколико кандидат поседује сертификат, потврду или други писани доказ о поседовању знања и вештина у основама коришћења рачунара, основама коришћења интернета, обради текста, табеларне калкулације исти се прилаже уз пријаву на интерни конкурс, у оригиналу или овереној фотокопији.

Након провере знања и вештина утврђених у оквиру општих функционалних компетенција, у изборном поступку вршиће се и провера знања и вештина утврђених у оквиру посебних функционалних компетенција, и то:

1. Посебне функционалне компетенције за област рада стручно-оперативни послови ( методе и технике опсервације, прикупљања и евидентирања података; технике обраде и израде прегледа података; методе анализе и закључивања о стању у области; поступак израде стручних налаза; методе и технике израде извештаја на основу одређених евиденција; технике израде општих, појединачних и других правних и осталих аката ) -провераваће се усмено;
2. Посебнe функционалнe компетенцијe за одређено радно место- планскa документа, прописи и акта из надлежности и организације органа (Статут општине Жабари, План генералне регулације за насељена места у општини Жабари, Одлука о накнадама за уређење јавних површина, Одлука о комуналном уређењу, Одлука о општинским и некатегорисаним путевима на територији општине Жабари) – провераваће се усмено;
3. Посебнe функционалнe компетенцијe за одређено радно место- прописи из делокруга радног места (Закон о локалној самоуправи, Закон о планирању и изградњи, Закон о јавним путевима)– провераваће се усмено;

**X Право учешћа на на интерном конкурсу**:

На интерном конкурсу могу да учествују службеници запослени на неодређено време у Општинској управи општине Жабари.

Право учешћа на интерном конкурсу имају службеници у истом звању или службеници који испуњавају услове за напредовање у звање у које је разврстано радно место које се попуњава.

**Напомене:**

Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази у оригиналу или фотокопији овереној у општини, суду или код јавног бележника, биће одбачене.

Интерни конкурс спроводи Конкурсна комисија именована од стране начелника Општинске управе општине Жабари решењем бр. 10-8/2022-01 од 22.12.2022. године.

Овај оглас биће објављен на огласној табли и интернет презентацији општине Жабари, дана 22*.* децембра 2022. године.

 **ОПШТИНСКА УПРАВА ОПШТИНЕ ЖАБАРИ**

**Број: 10-8/2022-01 од 22. децембра 2022. године**

 **Н А Ч Е Л Н И К**

**Небојша Миловановић, с.р.**